<classify> Matumla alipata nafasi hiyo baada ya kutwaa ubingwa wa dunia wa uzito wa Bantam kwa kumpiga Mchina Wang Xin Hua katika pambano lililofanyika juzi kwenye ukumbi wa Diamond Jubilee Dar es Salaam.Kwa mujibu wa promota wa pambano hilo, Jay Msangi mshindi atakwenda Marekani kucheza pambano la utangulizi kabla ya mabondia hao mahiri kupanda ulingoni.Mayweather na Pacquiao wanatarajiwa kupigana Mei 2 mwaka huu, pambano ambalo linasubiriwa kwa hamu na mashabiki wa ngumi duniani na Matumla atakwenda Las Vegas kupigana katika moja ya mapambano ya utangulizi siku hiyo.Akizungumza na gazeti hili baada ya ushindi katika pambano hilo, Matumla alisema ushindi wake umetokana na maandalizi mazuri yaliyofanywa chini ya Kocha wake ambaye ni baba yake bondia wa zamani Rashid Matumla.Nashukuru nimeshinda kama nilivyowaahidi watanzania, lakini ushindi huu umetokana na juhudi za baba yangu mzazi ambaye alikuwa akinipa maandalizi mazuri, nitazidi kujiandaa nifanye vizuri zaidi katika pambano la dunia, alisema Matumla ambaye alishinda raundi 10 kwa pointi.Ushindi huo ni wa 12 tangu aanze kushiriki mapambano mbalimbali ya ngumi za kulipwa kati ya 18 aliyowahi kushiriki huku akitoka sare nne na kupoteza mawili.Kwa mujibu wa Katibu Mkuu wa Shirikisho la Ngumi za Kulipwa Tanzania PST Antony Rutta pambano hilo lilihudhuriwa na watu wengi ambapo Matumla alicheza kwa kujiamini na kufanikiwa kumdhibiti mpinzani wake.Pambano lilikuwa lenye kuvutia, Matumla alipambana vizuri kuanzia mwanzo hadi mwisho na kumshinda mpinzani wake, ushindi wake umetufurahisha, alisema.Aidha, katika mapambano mengine ya utangulizi Asha Ngedere wa Tanzania alipigwa na bondia Mkenya Bena Kariuki. Ngedere alipigwa kwa KO raundi ya nne uzito wa lightwelter na kutwaa taji la ubingwa wa Kimataifa Afrika UBO.Mabondia wengine walioshinda ni Mada Maugo aliyemshinda Japhet Kaseba kwa KO raundi ya nane uzito wa light heavy, Cosmas Cheka alimshinda kwa pointi Mfaume Mfaume katika pambano la uzito wa light welter na Koba Donati akimshinda kwa pointi Baina Mazola katika uzito wa feather.  <topic>: MICHEZO 